Berrozpe baserria

Berrozpe baserria edota Berrozpe dorretxea XV. mendeko baserri-dorretxea da, Andoainen kokatutakoa, Gipuzkoan. Estilo gotikoa eta Erdi Aroko ezaugarriak ditu (arku zorrotzak eta leiho konopialak). 

 Kokapena 
Andoaingo Kale Txiki auzoan dago, herrigunetik Urnietara doan bidegurutzean eta, bai Andoaingo geltokitik, bai Martin Ugalde Kultur Parketik hurbil. 

 Historia 
Lehenengo eraikina sortu zuten familiaz ez dakigu ezer. Antzina defentsa-dorretxea izana, 1479an eraikin honetan batzartu ziren Donostiaren eta Tolosaren arteko liskarrak konpontzeko asmoz; horren ondorioz, Andoain, Alkiza eta Aduna Donostiaren mende gelditu ziren. Domenjón González de Andia aipatzen da bilera hartako parte-hartzaileen artean. 

Garai haietako aztarnak beheko solairuan ageri dira, sarrera nagusia eta atzealdeko saieterak. Manuel Lekuonaren ustez, dorretxearen inguruan  babes erreten bat zegoen, aldameneko errekaren urez betetzen zena, eta zubi altxagarri batez hornitua. XV. mendean, Henrike IV.a Gaztelakoaren agindua betez, dorrea bota zuten eta eraikinak jauregi itxura hartu zuen. XVIII. mendean, bestetik, gaur egungo itxura hartu zuen, baserri modukoa. 1946an, erreformako lanak burutu ziren.Roque Aldabaldetrecu: Casas solares de Guipúzcoa, CAP, 1979, , 13-15 or.

 Ama Kandidaren jaiotetxea 
Bertan jaio zen, 1845ean, Juana Josefa Zipitria, Ama Kandida Jesus izenez ezagunagoa, Jesusen Alaben sortzaile izan zena.
Berrozpek Ama Kandidaren heriotzaren 95. urteurrena ospatuko du. Diariovasco.com  Gaur egun eraikina haien egoitza da, eta hango kapera eguerdiko eguerdiko mezan bisita daiteke edozein egunetan.

 Erreferentziak 

 Kanpo estekak 

Kategoria:Gipuzkoako dorretxeak
Kategoria:Andoaingo eraikinak
Kategoria:Gipuzkoako baserriak
Kategoria:Gipuzkoako Kultura Ondasunak